अब मेरा ध्यान इसी क्रम में सूफियों की ओर गया। वे मध्य एशिया की कथाओं के साथ, वहां के इतिहास बोध को अपने साथ लेकर यहां आये थे। उन्होंने भारत को मध्य एशिया तक फैली उस महासंस्कृति की तरह खोजा था, जिस में उनका वह इतिहास बोध, हमारी कथाएं बन कर हमारा हो गया था। वारिस शाह की हीर और उनका रांझा यहीं पैदा हुए थे, इसी अपनी सरजमीं पर। अब हम एशिया महाद्वीपीय इतिहास बोध वाले समाज की तरह हो गये थे, जिसका अगला चरण हमारे अपनी तरह से, वैश्विक होने की तरह का हो सकता था।